**Vážení rodičia žiakov - uchádzačov o štúdium na Gymnáziu, Golianova 68, Nitra**.

V rámci ďalších opatrení MŠVVaŠ SR týkajúcich sa zabráneniu šírenia koronavírusu COVID-19 zostanú podľa vyjadrenia ministra školstva, vedy, výskumu a športu SR Branislava Gröhlinga školy aj naďalej zatvorené. Vyučovanie sa prerušuje od 30. marca 2020 až do odvolania.

Minister školstva určuje **termín podávania prihlášok na štúdium na stredných školách zákonným zástupcom žiaka** riaditeľovi základnej školy **do 15. mája 2020.** K prihláške nie je potrebné dokladať potvrdenie o zdravotnej spôsobilosti.

**Riaditeľ základnej školy** odošle **prihlášku na strednú školu do 21. mája 2020.** Na prihláškach na štúdium na strednej škole pre školský rok 2020/2021 (ID 056) nie je potrebné vyplniť potvrdenie o zdravotnej spôsobilosti.

**Riaditeľ strednej školy** zverejní údaje podľa § 65 školského zákona (ako napríklad počet žiakov, ktorých možno prijať do tried prvého ročníka, kritériá a ostatné podmienky prijatia na štúdium) **do 28. apríla 2020.**

Termíny prijímacích skúšok na stredné školy na overenie špeciálnych schopností, zručností alebo nadania **(talentové skúšky)** sa uskutočnia v rozsahu jedného kalendárneho týždňa **najskôr jeden týždeň od odvolania prerušenia vyučovania.** Pre jednotlivé stredné školy konkrétne termíny určia okresné úrady, odbory školstva v sídle kraja v spolupráci s riaditeľmi škôl.

**Ostatné prijímacie skúšky do stredných škôl** sa konajú v rozsahu **jedného kalendárneho týždňa najskôr dva týždne od odvolania prerušenia vyučovania.** Na nenaplnený počet miest pre žiakov, ktorých možno prijať do tried prvého ročníka, sa prijímacia skúška koná najskôr 23. júna 2020, najneskôr do 30. júna 2020.

Riaditeľstvo školy bude o termínoch prijímacích skúšok informovať rodičov uchádzačov písomne, ale i prostredníctvom webového portálu školy.